**Góra Orsolya Az örök áramlás forrása c. kiállítása**

 **MissionArt Galéria, Budapest**

**2022. 05. 25. – 2022. június 17.**

Góra Orsolya (1975) festőművész tanulmányait 1994-2000 között végezte a Magyar Képzőművészeti Egyetemen Nagy Gábor festőosztályában. 1997–98 között a düsseldorfi Akadémián Ludwig–ösztöndíjasként tanult Konrad Klapeck növendékeként. 2000 óta rendszeresen kiállító művész, jelenleg a Magyar Művészeti Akadémia ösztöndíjasa.

Góra Orsolya legújabb sorozatát bemutató kiállításának címét (*Az örök áramlás forrása*) Rilke utolsó korszakának fő műve, a *Duinói elégiák* versciklus élménye ihlette. Góra látványból kiinduló művészetének, táj- és városképeinek ihlető forrása meglehetősen komplex; egyfelől bátran merít a természettudományok, az elméleti fizika, a filozófia és (spirituális) irodalom térrel, idővel és színnel/fénnyel foglalkozó teoretikus műveiből, másfelől e bonyolult és összetett elméleti értekezések alaptéziseit végül könnyed eleganciával és megfelelő arányú művészi szabadsággal integrálja vérbő festőiségű festményciklusaiba.

A kiállításon bemutatott, legújabb, *Colorium* c. szériája a legkézenfekvőbb témát, a saját maga által bebarangolt helyszíneket örökíti meg: Budapest jól ismert pontjait, tereit, hídjait, azonban az ember nélküli, kiüresedett színhelyek emblémává, sablonná egyszerűsödnek: az élet nélküli városi motívumok közül épp a személyes emlékek hiányoznak és így válnak e tájak maguk is időtlen, dermedt emlékművekké. E műveken központi szerep jut az útnak, mely erős szimbólumként és gondolati metaforaként a művész pozícióját, folyamatos kutatói magatartását, kérdésfelvetéseit jelképezi. Ugyanis Góra alkotói attitűdjében a művészet és a tudomány elválaszthatatlanul összeforrt fogalmak. E sorozat színtani vizsgálódásai – hasonlóan korábbi ciklusaihoz – szintén elméleti alapokon nyugszanak, Nemcsics Antal *Színdinamikájá*ból indulnak ki.

Góra Orsolya robosztusan festő művész. Hosszú processzus során színrétegek tucatjait festi a vászonra, átfest és újrafest, az egyes vastagabb-vékonyabb, kevésbé vagy éppen jobban megszáradt festékrétegek fizikai kölcsönhatásba kerülnek egymással, a kéken átvilágít a piros, vagy felbukkan a még mélyebb layerből átsugárzó sárga. Színek himnuszát hozza létre, míg végül, a festés folyamatának utolsó lépéseként Nemcsics fő konklúzióját – miszerint minden színek összessége a szürke – a saját praxisába ülteti és a vastagon festett relief képeket a mindent magába olvasztó szürke színű lazúrral fedi be. A szürke lazúr hol jobban, hol kevésbé takarja a képet, valódi emlékműszerűséget, időtlenséget és kortalanságot kölcsönözve jól ismert Budapestünk megannyi szegletének. A szürke számtalan (Nemcsics rendszere szerint összesen 99) árnyalatának, finom átmenetei és harmóniái, melegsége vagy hidegsége, sűrűsége vagy halványsága, bársonyossága vagy acélossága pontosan azon múlik, hogy milyen összetevők, milyen színek és milyen arányban kerültek bele: a szürke szín így válik valódi metaforává, az élet alakulásának, a sors kifürkészhetetlenségének jelképévé. Ahogyan ezt Nádas Péter tökéletesen megfogalmazta: „A két véglet közé zárt kifejezési vágy a szürkék fokozatain halad.”

Szabó Noémi, művészettörténész